Comunicat de presă

„PNRR: Fonduri pentru România modernă și reformată!”

**Centrul de Studii Europene,** din cadrul **Facultății de Drept** a **Universității „Alexandru Ioan Cuza” din Iași**, în calitate de Beneficiar, anunță demararea proiectului **„SAGES: Spatial Analysis of Growth, Environment and Sustainable Well-being”,** cod proiect CF 20/27.07.2023, contract de finanțare nr. MCID - DGGCPNRR 760275/26.03.2024, proiect finanțat prin Planul Național de Redresare și Reziliență, PNRR-III-C9-2023 – I8\_runda 2, Componenta C9. Suport pentru Sectorul Privat, Cercetare, Dezvoltare și Inovare, I8. Dezvoltarea unui program pentru atragerea resurselor umane înalt specializate din străinătate în activități de cercetare, dezvoltare și inovare.

Proiectul se desfășoară în perioada 27 martie 2024 – 30 iunie 2026. Valoarea totală a proiectului este de 5.653.582,00 lei, din care valoarea finanțării PNRR este de 5.518.599,00 lei și valoarea TVA de 134.983,00 lei, aferentă valorii finanțate prin PNRR asigurată din bugetul coordonatorului de reforme și/sau investiții, în conformitate cu legislația în vigoare.

***Obiectivul general*** *al proiectului este elaborarea unui cadru conceptual inovator privind bunăstarea, ca paradigmă integratoare a dezvoltării (incluzând creșterea economică, incluziunea și sustenabilitatea)*. Acesta va permite identificarea, modelarea și evaluarea factorilor cantitativi și calitativi cheie necesari creșterii eficienței și eficacității politicilor publice în vederea îmbunătățirii condițiilor de viață ale cetățenilor.

*Obiectivele specifice* ale proiectului sunt:

* Să ofere o înțelegere conceptuală aprofundată, bazată pe dovezi științifice, a determinanților bunăstării durabile, precum și a tiparelor sale la diferite scări geografice, din perspectiva inter-condiționalităților dintre loc și oameni și a relațiilor dintre creșterea economică, calitatea mediului și capitalul social la nivel de comunitate;
* Să analizeze limitele abordărilor convenționale, pentru a surprinde constrângerile critice de mediu și pe cele societale în cercetarea bunăstării, și să ofere o nouă perspectivă integratoare „bazată pe loc", culminând cu dezvoltarea unui indice compozit reproductibil (indicele Smiley);
* Să colecteze noi date geo-localizate (nivelul NUTS2 pentru UE; nivelul LAU2 pentru regiunea de dezvoltare Nord-Est, România) și să construiască o bază de date a spațialității la scară largă, cu acces liber, precum și să furnizeze noi metode și instrumente cantitative și calitative pentru colectarea datelor și monitorizarea transformărilor ecologice;
* Să dezvolte un cadru inovator de analiză multi-nivel și noi metode (bazate pe indicele Smiley) pentru evaluarea bunăstării și să identifice și să evalueze factorii critici ai inegalităților teritoriale, în acord cu principiile durabilității și inclusivității;
* Să elaboreze modele de analiză a impactului factorilor curenți ai schimbării (Green Deal, tehnologiile 4.0, riscurile de securitate, post-COVID) asupra oamenilor și locurilor, pentru a identifica noi abordări ale rezilienței umane în ce privește strategiile de Tranziție Justă și dinamica tiparelor de bunăstare;
* Să furnizeze, prin colaborare, recomandări de politici vizând dimensiunea teritorială, în contextul scenariilor prospective „dincolo de PIB”, incluzând „dematerializarea” bunăstării și paradigmele de descreștere („de-growth”);
* Să promoveze excelența, vizibilitatea internațională și competitivitatea în cercetare a Universității „Alexandru Ioan Cuza” din Iași, oferind, în același timp, noi oportunități de cooperare internațională.

Date de contact:

Prof.univ.dr Gabriela Carmen Pascariu

Director,

Centrul de Studii Europene

Facultatea de Drept

Universitatea „Alexandru Ioan Cuza” din Iași

Bulevardul Carol I, nr. 19, Iasi - 700507, Romania

Telefon: +40.232.201.318; e-mail: gcpas@uaic.ro